ธกส.อัดงบพันล้าน ช่วยสวนลำไยเหนือ
ธ.ก.ส.ให้ 1,000 ล้าน ช่วยเกษตรกรผู้ปลูกลำไยใน 8 จังหวัดภาคเหนือ
22 พ.ค. 2558

ธ.ก.ส.ให้ 1,000 ล้าน ช่วยเกษตรกรผู้ปลูกลำไยใน 8 จังหวัดภาคเหนือ
นายประเดิมชัย จันทน์เสนะ ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.ได้เตรียมวงเงินด้านสินเชื่อและการตลาด 1,000 ล้านบาท เพื่อบรรเทาผลกระทบเกษตรกรและผู้ประกอบการลำไย 8 จังหวัดภาคเหนือ ในปีการผลิต 2558 ซึ่งคาดว่าจะมีผลผลิตออกสู่ตลาด 6.39 แสนตัน ซึ่งราว 4.39 แสนตันจะออกสู่ท้องตลาดในเดือน ก.ค.-ส.ค.ของทุกปี ส่งผลกระทบให้ราคาลำไยตกต่ำ
สำหรับวงเงินดังกล่าวจะเป็นเงินทุนหมุนเวียนในการรวบรวมและกระจายผลผลิตลำไยออกสู่ตลาดโดยเร็ว หรือการแปรรูปผลลำไยสดเป็นลำไยอบแห้งทั้งเปลือก หรือลำไยอบแห้งเนื้อสีทอง นอกจากนั้นยังส่งเสริมและสนับสนุนให้เกษตรกรรวมกลุ่มกันบริหารจัดการด้านการตลาดผ่านกระบวนการวิสาหกิจชุมชน สหกรณ์การเกษตร และสหกรณ์การเกษตรเพื่อการตลาดลูกค้า ธ.ก.ส. (สกต.) เพื่อกระจายลำไยไปสู่ภูมิภาคต่างๆ โดยมีเป้าหมายในการรวบรวม 1 หมื่นตัน เพื่อให้การดำเนินการดังกล่าวบรรลุวัตถุประสงค์ที่ตั้งไว้
ทั้งนี้ ธ.ก.ส.ได้ปล่อยสินเชื่อเพื่อช่วยเหลือชาวสวนลำไยมาตลอดหลายปีก่อนหน้านี้ ซึ่งภาวะผลผลิตล้นตลาดและราคาสินค้าตกต่ำเป็นปัญหามาอย่างต่อเนื่อง รัฐบาลได้พยายามผลักดันการแก้ปัญหาด้วยการจัดโซนนิ่งพื้นที่ปลูกลำไยในภาคเหนือ